
–	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât Joseph Figueira Martin, cu dublă cetățenie - belgiană și portugheză - și cercetător umanitar care lucrează pentru ONG-ul FHI 360, a fost răpit la 26 mai 2024 în Republica Centrafricană (RCA) de către Grupul Wagner și ulterior predat autorităților RCA;
B.	întrucât RCA i-a adus acuzații nefondate, de spionaj și terorism, pentru care ar putea fi supus detenției pe viață și muncii forțate;
C.	întrucât a fost deținut la OCRB din Bangui în izolare și a fost torturat și amenințat cu moartea; întrucât el se află în detenție în condiții inumane și fără proces de peste un an, iar cererea sa de eliberare condiționată nu a primit răspuns, încălcându-se astfel dreptul penal al RCA;
D.	întrucât sănătatea sa s-a deteriorat dramatic, iar evaluările medicale impun evacuarea sa urgentă;
E.	întrucât grupările armate care își desfășoară activitatea în RCA au efectuat arestări și detenții ilegale și arbitrare;
F.	întrucât RCA este grav afectată de campaniile de dezinformare rusești și găzduiește unul dintre cele mai mari contingente de mercenari din Grupul Wagner;
G.	întrucât UE sprijină populația RCA, oferind ajutor umanitar, de securitate și pentru dezvoltare;
H.	întrucât cazul dlui Martin a fost identificat de ONU și de UE ca reflectând un model mai larg de dezinformare și retorică antioccidentală promovată de persoane din RCA cu legături către Rusia,
1.	solicită autorităților RCA să îl elibereze imediat și necondiționat pe dl Martin, având în vedere absența de dovezi credibile și justificate pentru detenția sa;
2.	îndeamnă autoritățile RCA să permită evacuarea sa medicală și să asigure accesul la reprezentare juridică, asistență consulară și îngrijire adecvată, în conformitate cu standardele internaționale privind drepturile omului;
3.	condamnă cu fermitate încălcările drepturilor omului comise prin detenția arbitrară, continuă și inumană a dlui Martin, care îi amenință grav viața și sănătatea;
4.	insistă ca orice procedură judiciară să respecte cu strictețe garanțiile procedurale consacrate în PIDCP și dispozițiile aplicabile din cadrul juridic național al RCA;
5.	invită autoritățile RCA să se asigure că grupările armate care își desfășoară activitatea în țară încetează imediat arestările ilegale și arbitrare și atacurile asupra lucrătorilor umanitari și ONG-urilor;
6.	solicită să se asigure tragerea la răspundere pentru încălcările drepturilor și abuzurile împotriva acestora;
7.	condamnă ingerințele externe tot mai motivate politic în RCA, inclusiv prin intermediul forțelor paramilitare ruse și al campaniilor de dezinformare; își reiterează apelul adresat Consiliului de a desemna Grupul Wagner drept organizație teroristă;
8.	subliniază că respectarea drepturilor omului este esențială pentru o bună cooperare între UE și RCA;
9.	invită VP/ÎR să ia toate măsurile posibile, în coordonare cu autoritățile belgiene și portugheze, inclusiv prin discutarea cazului dlui Martin în cadrul dialogului politic UE-RCA, pentru a asigura eliberarea acestuia și respectarea drepturilor sale; subliniază că se impune ca UE să ia măsuri concrete dacă autoritățile RCA continuă să îi încalce drepturile;
10.	încredințează Președintei sarcina de a transmite prezenta rezoluție Consiliului, Comisiei, VP/ÎR, precum și guvernului și parlamentului RCA, Uniunii Africane și ONU.

